32004D0372
L 118/45
JURNALUL OFÍCIAL AL UNIUNII EUROPENE
DECIZIA COMISIEI
din 13 aprilie 2004
de modificare a Deciziei 79/542/CEE a Consiliului în ceea ce privește condițiile de sănătate animală și certificarea sanitar-veterinară pentru anumite produse aflate în tranzit prin Comunitate sau depozitate temporar în Comunitate
[notificată cu numărul C(2004) 1308]
(Text cu relevanță pentru SEE)
(2004/372/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină, porcină, ovină și caprină, de carne proaspătăm respective de produse din carne provenind din țări terțe (1), în special articolul 3 alineatul (1), articolul 14, articolul 15 și articolul 22 alineatul (2),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 alineatul (5) a treia liniuță și articolul 9 alineatul (2) litera (b) și alineatul (4) litera (c),
întrucât:
(1)
Decizia 79/542/CEE a Consiliului (3) stabilește condițiile comunitare de sănătate aplicabile importurilor de animale și de carne proaspătă, inclusiv carne tocată, provenind din țări terțe.
(2)
Directiva 97/78/CE a Consiliului (4) stabilește principiile privind organizarea controalelor veterinare pentru produsele provenind din țări terțe și introduse în Comunitate și anumite dispoziții sunt deja prevăzute la articolul 11, precum cele privind utilizarea mesajelor ANIMO și a documentului veterinar comun de intrare.
(3)
Cu toate acestea, pentru a proteja condițiile de sănătate din Comunitate, este necesar să se asigure, de asemenea, că loturile de carne proaspătă aflate în tranzit prin Comunitate îndeplinesc condițiile de sănătate animală aplicabile țărilor autorizate în ceea ce privește speciile în cauză.
(4)
Experiența acumulată relevă faptul că prezentarea la punctul de control la frontieră, în conformitate cu articolul 7 din Directiva 97/78/CE, a documentelor veterinare originale, întocmite în țara terță exportatoare, astfel încât să se îndeplinească cerința de reglementare din țara terță de destinație, nu este suficientă pentru a garanta respectarea condițiilor de sănătate animală care reglementează introducerea produselor în cauză, fără riscuri, pe teritoriul Comunității. În consecință, trebuie să se stabilească un model special de certificat de sănătate animală pentru produsele în cauză, care să fie folosit în situațiile de tranzit.
(5)
De asemenea, trebuie să se clarifice punerea în aplicare a dispoziției prevăzute la articolul 11 din Directiva 97/78/CE, în conformitate cu care tranzitul nu este autorizat decât în cazul în care produsele provin dintr-o țară terță ale cărei produse nu sunt supuse interdicției de a fi introduse pe teritoriul Comunității, menționând lista țărilor terțe anexată la Decizia 79/542/CEE.
(6)
Cu toate acestea, trebuie prevăzute condiții speciale pentru tranzitul prin Comunitate al loturilor având ca destinație sau provenind din Rusia, ținând seama de situarea geografică a Kaliningradului și de problemele climatice care împiedică utilizarea anumitor porturi în anumite perioade ale anului.
(7)
Decizia 2001/881/CE a Comisiei stabilește o listă cu punctele de control la frontieră aprobate pentru controalele veterinare ale animalelor vii și produselor animaliere provenind din țări terțe și actualizează normele privind controalele pe care trebuie să le efectueze experții Comisiei (5). Trebuie să se precizeze punctele de control la frontieră desemnate pentru controlul acestor tipuri de tranzit, ținând seama de decizia menționată.
(8)
Decizia 79/542/CEE trebuie modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 79/542/CEE a Consiliului se modifică după cum urmează:
1.
Se adaugă articolul 12a, după cum urmează:
„Articolul 12a
Statele membre se asigură că loturile de carne destinate consumului uman, inclusiv de carne tocată, introduse pe teritoriul Comunității și destinate unei țări terțe, fie prin tranzit imediat, fie după depozitare, în conformitate cu articolul 12 alineatul (4) sau cu articolul 13 din Directiva 97/78/CE și care nu sunt destinate importului în CE, respectă următoarele cerințe:
(a)
să provină de pe teritoriul sau de pe o parte din teritoriul uneia dintre țările terțe enumerate de partea 1 anexa II la prezenta decizie în cazul importului de carne proaspătă din această specie;
(b)
să respecte condițiile de sănătate animală aplicabile speciei în cauză, stabilite de modelul de certificat de sănătate animală corespunzător, prevăzut de partea 2 anexa II;
(c)
să fie însoțite de un certificat de sănătate animală întocmit în conformitate cu modelul prevăzut de anexa III, semnat de un medic veterinar oficial din cadrul serviciilor veterinare competente din țara terță în cauză;
(d)
să fie certificate ca acceptabile pentru tranzit sau depozitare (după caz), pe documentul veterinar comun de intrare, de către medicul veterinar oficial de la punctul de control la frontiera de introducere.”
2.
Se adaugă articolul 12b, după cum urmează:
„Articolul 12b
(1) Prin derogare de la articolul 12a, statele membre autorizează tranzitul rutier sau feroviar prin Comunitate, între anumite puncte comunitare de control la frontieră, enumerate de anexa IV, al loturilor provenind din Rusia sau având ca destinație Rusia, în mod direct sau printr-o altă țară terță, în cazul în care sunt îndeplinite următoarele condiții:
(a)
lotul este sigilat cu o ștampilă purtând un număr de ordine, la punctul de control la frontiera de introducere în CE, de către serviciile veterinare ale autorității competente;
(b)
documentele care însoțesc lotul, prevăzute la articolul 7 din Directiva 97/78/CE cuprind pe fiecare pagină o ștampilă aplicată de medicul veterinar oficial al autorității competente responsabile pentru PCF, purtând mențiunea «EXCLUSIV PENTRU TRAZIT PRIN CE CU DESTINAȚIA RUSIA»;
(c)
sunt îndeplinite cerințele procedurale prevăzute la articolul 11 din Directiva 97/78/CE;
(d)
lotul este certificat ca acceptabil pentru tranzit pe documentul veterinar comun de intrare de către medicul veterinar oficial de la punctul de control la frontiera de introducere.
(2) Nu sunt autorizate descărcarea sau depozitarea unor astfel de loturi pe teritoriul comunitar, în sensul articolului 12 alineatul (4) sau al articolului 13 din Directiva 97/78/CE.
(3) Autoritatea competentă efectuează periodic audituri pentru a verifica dacă numărul de loturi și cantitățile de produse care părăsesc teritoriul CE corespund numărului și cantităților care au fost introduse pe teritoriul comunitar.”
3.
Anexele se modifică în conformitate cu anexa la prezenta decizie.
Articolul 2
Prezenta decizie se aplică de la data de 1 mai 2004.
Articolul 1 punctul 1 și anexa punctul 1 se aplică de la data de 1 ianuarie 2005.
Articolul 3
Prezenta decizie se adresează statelor membre.
Adoptată la Bruxelles, 13 aprilie 2004.